b'\n_START_ARTICLE_\nVytautas Nekro\xc5\xa1ius\n_START_PARAGRAPH_\nVytautas Nekro\xc5\xa1ius (g. 1970 m. bir\xc5\xbeelio 10 d.) \xe2\x80\x93 teisininkas, teis\xc4\x97tyrininkas procesualistas bei civilistas romanistas, LR civilinio proceso kodekso reng\xc4\x97jas bei tobulintojas, Vilniaus universiteto Teis\xc4\x97s fakulteto (VU TF) profesorius, habilituotas teis\xc4\x97s daktaras (2004 m.), Lietuvos moksl\xc5\xb3 akademijos (LMA) Humanitarini\xc5\xb3 ir socialini\xc5\xb3 moksl\xc5\xb3 skyriaus narys ekspertas (nuo 2007 m. kovo 16 d.), jauniausias Lietuvos auk\xc5\xa1t\xc5\xb3j\xc5\xb3 mokykl\xc5\xb3 dekanas (tapo b\xc5\xabdamas 32 m.), jauniausias LMA narys (tapo b\xc5\xabdamas 32 m.), jauniausias LMA tikrasis narys - akademikas (tapo b\xc5\xabdamas 41 met\xc5\xb3)._NEWLINE_Vytauto Nekro\xc5\xa1iaus t\xc4\x97vas \xe2\x80\x93 Ipolitas Nekro\xc5\xa1ius (g. 1936 m.), VU profesorius, brolis Ipolitas Nekro\xc5\xa1ius- advokatas.\n_START_SECTION_\nI\xc5\xa1silavinimas, sta\xc5\xbeuot\xc4\x97s, mokslin\xc4\x97 kvalifikacija\n_START_PARAGRAPH_\n1993 m. Vytautas Nekro\xc5\xa1ius baig\xc4\x97 teis\xc4\x97s studijas VU Teis\xc4\x97s fakultete ir \xc4\xafgijo teisininko kvalifikacij\xc4\x85, t\xc4\x99s\xc4\x97 studijas bei sta\xc5\xbeavosi Vokietijoje nuo 1993 m. rudens iki 1994 m. Baig\xc4\x97 podiplomines teis\xc4\x97s magistro (LL.M.) studijas Frankfurto universiteto Teis\xc4\x97s fakultete. 1996 m. gruod\xc5\xbeio 6 d. Vilniaus universitete apgyn\xc4\x97 teis\xc4\x97s disertacij\xc4\x85 i\xc5\xa1 procesualistikos (\xe2\x80\x9eTeism\xc5\xb3 sprendim\xc5\xb3 teis\xc4\x97tumo ir pagr\xc4\xafstumo kontrol\xc4\x97 civiliniame procese: klasikin\xc4\x97 sistema ir reforma Lietuvos Respublikoje\xe2\x80\x9c), socialini\xc5\xb3 moksl\xc5\xb3 (teis\xc4\x97s krypties) daktaras._NEWLINE_Nuo 1997 m. spalio iki 1997 m. gruod\xc5\xbeio m\xc4\x97nesio sta\xc5\xbeavosi Makso Planko institute Hamburge. 1998 m. gruod\xc5\xbeio 10 d. (b\xc5\xabdamas tuometiniu VU TF prodekanu) Ryt\xc5\xb3 (Europos) teis\xc4\x97s paskaitos (vok. Ostrechtsvorlesung) metu, skaitomos profesoriaus Alexander Trunk, skait\xc4\x97 prane\xc5\xa1im\xc4\x85 apie justicijos sistemos reform\xc4\x85 Lietuvoje (vok. Justizreformen in Litauen), kadangi pats buvo gerai susipa\xc5\xbein\xc4\x99s su atitinkamasi darbais, dalyvaudamas \xc4\xafgyvendinant reform\xc4\x85. Nuo 1999 m. kovo iki 1999 m. gegu\xc5\xbe\xc4\x97s m\xc4\x97n. sta\xc5\xbeavosi Munsterio universitete. Laim\xc4\x97j\xc4\x99s DAAD docent\xc5\xabr\xc4\x85 (vok. DAAD-Gastdozentur), nuo 2001 m. baland\xc5\xbeio iki 2001 liepos m\xc4\x97nesio Kylio universiteto Ryt\xc5\xb3 Europos teis\xc4\x97s instituto kviestinis docentas (2001 m. Kylio universiteto vasaros semestro metu)._NEWLINE_2003 m. gruod\xc5\xbeio 12 d. Lodz\xc4\x97s universitete apgyn\xc4\x97 habilituoto teis\xc4\x97s daktaro disertacij\xc4\x85 \xe2\x80\x9cCivilinis procesas: koncentruotumo principas ir jo realizavimo galimyb\xc4\x97s\xe2\x80\x9c, habilituotas teis\xc4\x97s daktaras (diplomas \xc4\xafteiktas 2007 m. gegu\xc5\xbe\xc4\x97s 23 d. Darb\xc4\x85 gyn\xc4\x97 net 3 etapais. Monografij\xc4\x85 vertino 35 profesori\xc5\xb3 komisija. Baigiamasis pokalbis vyko daugiau nei 2 valandas. Po slapto balsavimo habilitacijai pritarta vienbalsiai. Vytautas Nekro\xc5\xa1ius (2005 m. duomenimis) yra vienintelis u\xc5\xbesienietis, Lodz\xc4\x97s universitete tap\xc4\x99s habilituotu daktaru. Taip pat tik antrasis teisininkas Lietuvoje, kuriam u\xc5\xbesienio universitetas suteik\xc4\x97 tok\xc4\xaf mokslin\xc4\xaf laipsn\xc4\xaf (2005 m. duomenimis, habilituoto daktaro vard\xc4\x85 Lenkijoje (Var\xc5\xa1uvos universitete) apgyn\xc4\x97 tik VU Teis\xc4\x97s fakulteto profesorius Vilenas Vadapalas (g. 1954 m.).\n_START_SECTION_\nPedagogin\xc4\x97, mokslin\xc4\x97, praktin\xc4\x97 veikla\n_START_PARAGRAPH_\nNuo 1993 iki 1996 m. VU Teis\xc4\x97s fakulteto asistentas, nuo 1996 iki 1998 m. vyresnysis asistentas, nuo 1998 m. docentas, nuo 1998 iki 2002 m. gegu\xc5\xbe\xc4\x97s 3 d. VU TF prodekanas neakivaizdin\xc4\x97ms studijoms, nuo 2002 m. bir\xc5\xbeelio m\xc4\x97n. 1 d. iki 2012 m. rugs\xc4\x97jo 1 d. VU Teis\xc4\x97s fakulteto dekanas (tapo jauniausiu Lietuvos dekanu, b\xc5\xabdamas vos 32 m.), nuo 2005 m. profesorius._NEWLINE_Mokslini\xc5\xb3 interes\xc5\xb3 kryptys \xe2\x80\x93 rom\xc4\x97n\xc5\xb3 teis\xc4\x97 (civilin\xc4\x97 teis\xc4\x97), civilinis procesas, notariatas. D\xc4\x97stomi dalykai \xe2\x80\x93 Civilinis procesas (vedami seminarai), Rom\xc4\x97n\xc5\xb3 civilin\xc4\x97 teis\xc4\x97 (paskaitos), Notariatas (paskaitos)._NEWLINE_Paskelb\xc4\x97 mokslo darb\xc5\xb3 lietuvi\xc5\xb3, lenk\xc5\xb3, vokie\xc4\x8di\xc5\xb3 kalbomis, yra monografijos, mokymo priemoni\xc5\xb3 autorius, 2 vadov\xc4\x97li\xc5\xb3 (\xe2\x80\x9eRom\xc4\x97n\xc5\xb3 teis\xc4\x97\xe2\x80\x9c, \xe2\x80\x9eTeis\xc4\x97saugos institucijos\xe2\x80\x9c), vadov\xc4\x97lio \xe2\x80\x9e\xc4\xaevadas \xc4\xaf lyginam\xc4\x85j\xc4\x85 teis\xc4\x99\xe2\x80\x9d nepabaigto vertimo i\xc5\xa1 vokie\xc4\x8di\xc5\xb3 \xc4\xaf lietuvi\xc5\xb3 kalb\xc4\x85 bendraautoris, LR civilinio proceso kodekso komentaro bendraautoris._NEWLINE_Skait\xc4\x97 prane\xc5\xa1imus nacionalin\xc4\x97se bei tarptautin\xc4\x97se konferencijose Lietuvoje bei u\xc5\xbesienyje (pvz., Vokietijoje, Kylio universitete). \xc4\xaevairi\xc5\xb3 darbo grupi\xc5\xb3, rengusi\xc5\xb3 bei tobulinusi\xc5\xb3 Lietuvos teis\xc4\x97s akt\xc5\xb3, narys. Nuo 1996 m. buvo naujojo LR Civilinio proceso kodekso projekto rengimo grup\xc4\x97s narys, dalyvavo rengiant Teism\xc5\xb3 \xc4\xafstatym\xc4\x85, Antstoli\xc5\xb3, Advokat\xc5\xabros ir Notariato \xc4\xafstatymus bei j\xc5\xb3 pataisas._NEWLINE_LR Seimo Teis\xc4\x97s ir teis\xc4\x97tvarkos komiteto (TTK) ekspertas, periodi\xc5\xa1kai kvie\xc4\x8diamas \xc4\xaf TTK klausymus (civilinio proceso, notariato klausimais); nuo 1995 iki 1996 m. LRS TTK konsultantas. Nuo 1996 iki 1998 m. iki LR teisingumo ministro patar\xc4\x97jas civilin\xc4\x97s teis\xc4\x97s ir civilinio proceso klausimais, Teisinink\xc5\xb3 profesinio rengimo ir ugdymo departamento direktorius._NEWLINE_Vytautas Nekro\xc5\xa1ius inicijavo u\xc5\xbesienio teis\xc4\x97s mokykl\xc5\xb3 VU Teis\xc4\x97s fakultete steigim\xc4\x85, nuo 2000 m. tyr\xc4\x97 u\xc5\xbesienio teis\xc4\x97s paskait\xc5\xb3 skaitymo ir centr\xc5\xb3 steigimo id\xc4\x97j\xc5\xb3 \xc4\xafgyvendinimo galimybes, organizavo student\xc5\xb3 apklausas, mezg\xc4\x97 ry\xc5\xa1ius su u\xc5\xbesienio universitetais, ie\xc5\xa1kojo finansavimo \xc5\xa1altini\xc5\xb3, r\xc5\xabpinosi u\xc5\xbesienio fond\xc5\xb3 parama (pvz., IRZ e. V.). Jo pastangomis buvo \xc4\xafkurtas Vokietijos teis\xc4\x97s centras (2001 m.), Lenkijos teis\xc4\x97s centras ir kiti padaliniai, nuo 2004 m. kasmet organizuojama trikalb\xc4\x97 (vokie\xc4\x8di\xc5\xb3, pranc\xc5\xabz\xc5\xb3 ir angl\xc5\xb3 k.) savaitin\xc4\x97 Vasaros teis\xc4\x97s mokykla Vilniaus universitete.'